b'\n_START_ARTICLE_\nPendelr\xc3\xa4nne\n_START_PARAGRAPH_\nPendelr\xc3\xa4nne ehk pendelmigratsioon on inimeste regulaarne liikumine oma alalise elukoha ja t\xc3\xb6\xc3\xb6koha v\xc3\xb5i haridusasutuse vahel. Lisaks sellele h\xc3\xb5lmab see ka teisi regulaarseid v\xc3\xb5i sageli korduvaid reisimisi \xc3\xbchest kohast teise, mis ei ole t\xc3\xb6\xc3\xb6 ega \xc3\xb5ppimisega seotud. _NEWLINE_Peamine pendelr\xc3\xa4nne toimub linnaregioonis. Linnaregiooni all m\xc3\xb5istetakse linna, mis moodustab kirjeldatava regiooni tuuma ja \xc3\xbcmbritsevat piirkonda \xe2\x80\x93 tema tagamaad. Tagamaa ehk linnal\xc3\xa4hipiirkond pakub inimestele soodsaid v\xc3\xb5imalusi oma kodu rajamiseks v\xc3\xb5i soetamiseks ja meelitab seel\xc3\xa4bi inimesed tuumiklinnadest v\xc3\xa4lja. Samas kasutavad linnast v\xc3\xa4lja kolinud (tagamaal elavad) inimesed olulises osas linna teenuseid ja linnas pakutavaid t\xc3\xb6\xc3\xb6kohti. Erinevad uuringud n\xc3\xa4itavad, et 15\xe2\x80\x9325% tagamaa elanikest t\xc3\xb6\xc3\xb6tavad tuumiklinnas. Lisaks t\xc3\xb6\xc3\xb6tamisele veedavad tagamaa elanikud ka suurema osa oma vabast/aktiivsest ajast tuumiklinnas, mis toob kaasa inimeste igap\xc3\xa4evase pendeldamise linna ja tema tagamaa vahel.\n_START_SECTION_\nAjalugu\n_START_PARAGRAPH_\nPendelr\xc3\xa4nne kujunes v\xc3\xa4lja 19. sajandi teises pooles, kui hakkas arenema raudteetransport. Raudtee areng t\xc3\xb5i kaasa inimeste uued liikumismustrid. Rongi hakati kasutama liikumiseks \xc3\xa4\xc3\xa4relinnast kesklinna. Esimesed paigad, kus pendelr\xc3\xa4nne esines, olid Ameerika \xc3\x9chendriikide linnad New York, Philadelphia, Boston ja Chicago. Tekkima hakkasid piletis\xc3\xbcsteemid rongi korduvkasutajatele. Inimesed, kes iga p\xc3\xa4ev s\xc3\xb5itsid kindlal trajektooril, said osta s\xc3\xb5idukaardi pikemaks perioodiks. See pilet lubas reisijal, kes sageli kahe koha vahel pendeldas, s\xc3\xb5ita nii kaua, kuni kehtib pilet. Tavaliselt on ka pilet odavam, kui tal on pikem kehtivusaeg. _NEWLINE_Enne 19. sajandit elasid t\xc3\xb6\xc3\xb6tajad peamiselt oma t\xc3\xb6\xc3\xb6kohast v\xc3\xa4hem kui tunniajase jalutusk\xc3\xa4igu kaugusel. T\xc3\xa4nap\xc3\xa4eva arenenud \xc3\xbchiskonnas on tavaline, et inimene reisib iga p\xc3\xa4ev pikki teekondi oma kodulinnast v\xc3\xb5i -k\xc3\xbclast eemale. Seda on m\xc3\xb5jutanud k\xc3\xb5rged eluasemekulud kesklinnas, korraliku \xc3\xbchistranspordis\xc3\xbcsteemi puudumine ja sagedased liiklusummikud. Reisitakse nii auto, mootorratta, rongi, lennuki, bussi kui jalgrattaga.\n_START_SECTION_\n\xc3\x84\xc3\xa4relinnad\n_START_PARAGRAPH_\nPendelr\xc3\xa4ndel on suur m\xc3\xb5ju t\xc3\xa4nap\xc3\xa4eva linnade arengule. Kui varem olid linnad kompaktsed, siis praegu on nad pendelmigratsiooni t\xc3\xb5ttu kasvanud \xc3\xbc\xc3\xbcratult suureks ja laialivalguvaks. Varem ei olnud see praktiline, aga t\xc3\xa4nu transpordi arengule on suurtele linnadele tekkinud eeslinnad ja \xc3\xa4\xc3\xa4relinnad. Suurlinnad ja linnastud on \xc3\xbcmbritsetud pendeldajate v\xc3\xb6\xc3\xb6nditega, mida tuntakse magalate v\xc3\xb5i tagamaade nime all. T\xc3\xbc\xc3\xbcpiline pendelr\xc3\xa4nne toimubki iga p\xc3\xa4ev magala ja t\xc3\xb6\xc3\xb6 v\xc3\xb5i kooli vahelt. _NEWLINE_Valglinnastumine p\xc3\xb5hjustab ka \xc3\xa4ripiirkondade kaugenemise keskustest. Uued ettev\xc3\xb5tted hakkavad oma tegevust \xc3\xbcha rohkem linnade \xc3\xa4\xc3\xa4realadele paigutama. See toob kaasa vastupidise pendelr\xc3\xa4nde, kus inimene elab kesklinnas ja t\xc3\xb6\xc3\xb6tab \xc3\xa4\xc3\xa4relinnas. Lisaks eksisteerib kolmandat t\xc3\xbc\xc3\xbcpi pendelr\xc3\xa4nne, kus inimene elab linna l\xc3\xa4hedal maal ja liigub t\xc3\xb6\xc3\xb6le \xc3\xa4\xc3\xa4relinna.\n_START_SECTION_\nLiiklus\n_START_PARAGRAPH_\nPendelr\xc3\xa4nne toimub enamasti samal kellaajal ning see toob kaasa hommikusel ja \xc3\xb5htusel tipptunnil ummikud teedel. Tavaliselt ei tule ka \xc3\xbchistranspordis\xc3\xbcsteem linnades piisavalt h\xc3\xa4sti toime inimeste n\xc3\xb5udmiste ja vajatustega. N\xc3\xa4iteks L\xc3\xb5una-Californias asuv kiirtee Interstate 405 on \xc3\xbcks k\xc3\xb5ige aktiivsemalt kasutatav kiirtee USA-s. Selle l\xc3\xa4bilaskev\xc3\xb5ime on sageli pendelr\xc3\xa4nde t\xc3\xb5ttu h\xc3\xa4iritud. Inimesed v\xc3\xb5ivad seal tipptunnil kuni kaks tundi oodata ja seista. Lisaks sellele aeglustavad k\xc3\xb5ik ehitust\xc3\xb6\xc3\xb6d ja avariid teedel inimeste igap\xc3\xa4evast liikumist._NEWLINE_Eestis tekitab pendelr\xc3\xa4nne liiklusummikuid peamiselt Tallinnas. Mitmed suurt\xc3\xb6\xc3\xb6stused on pealinnast maale kolinud ja selle t\xc3\xb5ttu liiguvad paljud oskust\xc3\xb6\xc3\xb6lised iga p\xc3\xa4ev kesklinnast linna \xc3\xa4\xc3\xa4realadele. Ning spetsialistid, kes on kolinud linna l\xc3\xa4hi\xc3\xbcmbruse omavalitsustesse, liiguvad iga p\xc3\xa4ev t\xc3\xb6\xc3\xb6le kesklinna. Enamasti k\xc3\xa4ivadki pealinnas t\xc3\xb6\xc3\xb6l need inimesed, kes on hiljuti l\xc3\xa4hivaldadesse kolinud, kuid kelle t\xc3\xb6\xc3\xb6koht on j\xc3\xa4\xc3\xa4nud samaks ja kellele uues elukohas neile vastava eriala t\xc3\xb6\xc3\xb6d ei pakuta. See iga t\xc3\xb6\xc3\xb6p\xc3\xa4ev toimuv kahesuunaline pendelr\xc3\xa4nne Tallinna ja l\xc3\xa4hivaldade teedel p\xc3\xb5hjustabki ummikuid. _NEWLINE_Tallinna Tehnika\xc3\xbclikooli uuringu tulemustest selgus, et k\xc3\xb5ige rohkem k\xc3\xa4ib inimesi Tallinnas t\xc3\xb6\xc3\xb6l Saue vallast. Omavalitsuse 8249 inimesest reisib t\xc3\xb6\xc3\xb6p\xc3\xa4eviti pealinna ja kodu vahel 79%. Teisel kohal on Viimsi vald, kust 14 252 inimesest s\xc3\xb5idab Tallinna t\xc3\xb6\xc3\xb6le 74% ja kolmandal kohal v\xc3\xa4ike Anija vald, kust pealinna s\xc3\xb5idab t\xc3\xb6\xc3\xb6le 70% elanikest. Arvuliselt k\xc3\xa4ib inimesi k\xc3\xb5ige rohkem Tallinnas t\xc3\xb6\xc3\xb6l Viimsi vallast ehk 10 546 elanikku. Statistikaameti andmetel k\xc3\xa4is 2006. aastal Tallinnast Harjumaal t\xc3\xb6\xc3\xb6l ligikaudu 12 400 inimest. Harjumaalt k\xc3\xa4is Tallinnas t\xc3\xb6\xc3\xb6l ligikaudu 31 900 inimest ehk 13,2% Tallinnas t\xc3\xb6\xc3\xb6tavatest inimestest.\n_START_SECTION_\n\xc3\x95husaaste\n_START_PARAGRAPH_\nSuurenenud liikuvus loob uusi v\xc3\xb5imalusi majanduse arendamiseks ja elukvaliteedi t\xc3\xb5stmiseks, kuid v\xc3\xb5ib p\xc3\xb5hjustada ebasoodsaid keskkonnam\xc3\xb5jusid. USA \xc3\xa4\xc3\xa4relinnades ja mujalgi maailmas kipub \xc3\xb5hk olema eeslinnas v\xc3\xa4hem saastunud kui kesklinnas, kuigi kesklinnas kasutatakse rohkem \xc3\xbchistransporti. M\xc3\xb5ned valitsused ja t\xc3\xb6\xc3\xb6andjad on kehtestanud t\xc3\xb6\xc3\xb6tajatele s\xc3\xb5idukulude v\xc3\xa4hendamise programme. See soodustab uute alternatiivide teket. N\xc3\xa4iteks on hakanud levima internetiportaalid, kus inimesed otsivad kaasreisijaid. Nad reklaamivad v\xc3\xa4lja oma teekonna ja paluvad inimestel endaga \xc3\xbchendust v\xc3\xb5tta, et v\xc3\xa4hendada s\xc3\xb5idukulusid. See v\xc3\xa4hendab massilist liikumist teedel, kus iga\xc3\xbcks s\xc3\xb5idab \xc3\xbcksinda autos, ning samas aitab s\xc3\xa4ilitada kiiruse ja mugavuse. _NEWLINE_Autod, milles on v\xc3\xa4he reisijaid, ei kasuta k\xc3\xbctust ja teid nii t\xc3\xb5husalt kui autod, kus on reisijaid rohkem, v\xc3\xb5i \xc3\xbchistransport. Nad tekitavad ka rohkem liiklusummikuid. Kuid suurem osa inimesi s\xc3\xb5idab siiski autos \xc3\xbcksi, sest nad arvavad, et nii saab kiiremini. Ja autoga s\xc3\xb5itmine on peamine \xc3\xb5husaaste allikas. Kui inimesed, kes pendeldavad iga p\xc3\xa4ev t\xc3\xb6\xc3\xb6- ja elukoha vahel, hakkaksid rohkem autosid \xc3\xbchiskasutama, aitaks see neil kiiremini sihtkohta j\xc3\xb5uda. Seega tuleb inimesi julgustada koos s\xc3\xb5itma, et v\xc3\xa4hendada \xc3\xb5husaastet.\n_START_SECTION_\nRegionaalne pendelr\xc3\xa4ndeuuring\n_START_PARAGRAPH_\nKoost\xc3\xb6\xc3\xb6s Tartu \xc3\x9clikooli inimgeograafia ja regionaalplaneerimise \xc3\xb5ppetooliga on Siseministeeriumis 2010. aastal korraldatud regionaalne pendelr\xc3\xa4ndeuuring. Selle uuringu eesm\xc3\xa4rgiks oli uurida 21. sajandi alguses Eestis kujunenud pendelr\xc3\xa4nnet ja t\xc3\xb6\xc3\xb6j\xc3\xb5uareaale ning nendest l\xc3\xa4htuvaid muutusi asustuss\xc3\xbcsteemis. Igap\xc3\xa4evase mobiilsuse kaardistamiseks on kasutatud uuenduslikku mobiilpositsioneerimise meetodit. Uurimuse tulemused n\xc3\xa4itavad, et omavalitsuste piire \xc3\xbcletav elukoha ja t\xc3\xb6\xc3\xb6koha vaheline pendelr\xc3\xa4nne on Eestis oluline n\xc3\xa4htus. Pendelr\xc3\xa4ndajate hulk on kasvanud l\xc3\xa4bi ajaloo koos transpordi k\xc3\xa4ttesaadavuse paranemise ja eeslinnastumisega. Selle uuringu tulemusena selgus, et v\xc3\xa4hemalt 380 000 Eesti elanikku tegutseb iga p\xc3\xa4ev (t\xc3\xb6\xc3\xb6, haridus jms regulaarsed p\xc3\xa4evased tegevused) v\xc3\xa4ljaspool oma elukoha omavalitsust. Pendelr\xc3\xa4ndajad liiguvad k\xc3\xb5ige enam suunal maa\xe2\x80\x93linn ja linn\xe2\x80\x93maa, v\xc3\xa4hem on linn\xe2\x80\x93linn ja maa\xe2\x80\x93maa suunal pendeldajaid. Pendelr\xc3\xa4ndajate hulk s\xc3\xb5ltub keskusasula suurusest, k\xc3\xb5ige rohkem on pendelr\xc3\xa4ndamist Tallinna ja l\xc3\xa4hivaldade ning teiste suuremate linnade ja nende l\xc3\xa4hi\xc3\xbcmbruse vahel. See uuring on v\xc3\xa4ga oluline erinevatele avaliku sektori asutustele, selle abil saab paremini edendada regionaalse arengu, planeerimise ja sisejulgeoleku alaseid arutelusid. _NEWLINE_Eestis tegutseb igap\xc3\xa4evaselt t\xc3\xb6\xc3\xb6 v\xc3\xb5i hariduse valdkonnas v\xc3\xa4ljaspool oma elukoha omavalitsust ligi 1/3 kogu elanikkonnast. Seet\xc3\xb5ttu on kindlasti vaja m\xc3\xb5elda avaliku halduse n\xc3\xbc\xc3\xbcdisaegsematele lahendustele, kuidas ja kus pakkuda inimestele teenuseid, kuidas juhtida transpordivajadust, kuidas \xc3\xb5iglaselt koguda makse ja jagada toetusi. Eriti oluliseks muutub linnaregioonide kui tervikute k\xc3\xa4sitlemine, linnad moodustavad eeslinnadega terviku ja peaksid eri eluvaldkondades teineteisega rohkem koost\xc3\xb6\xc3\xb6d tegema. Samuti on vaja plaanimisel arvestada k\xc3\xb5igi seotud osapooltega ja k\xc3\xb5igiga, kellele projektid positiivset v\xc3\xb5i negatiivset m\xc3\xb5ju avaldavad.'